钦定古今图书集成/明伦汇编/官常典/第396卷 > 邓肃
## 钦定古今图书集成/明伦汇编/官常典/第396卷 > 邓肃

按《宋史》本传：“肃字志宏，南剑沙县人。少警敏能文，美
风仪，善谈论。李纲见而奇之，相倡和，为忘年交。居父
丧，哀毁逾礼，芝产其庐。入太学，所与游皆天下名士。
时东南贡花石，纲肃作诗十一章，言守令搜求扰民，
用事者见之，屏出学。钦宗嗣位，召对便殿，补承务郎，
授鸿胪寺簿。金人犯阙，肃被命诣敌营，留五十日而”
还。张邦昌僭位，肃义不屈，奔赴南京，擢左正言。先是，
朝廷赐金国帛一千万，肃在其营密觇，均与将士之
数，大约不过八万人。至是为上言之，且言：“金人不足
畏，但其信赏必罚，不假文字，故人各用命。朝廷则不
然，有同时立功而功又相等者，或已转数官，或尚为
布衣，轻重上下，只在吏手，赏既不明，谁肯自劝？欲望
专立功赏一司，使凡立功者得以自陈。若功状已明
而赏不行，或功同而赏有轻重先后者，并寘之法。”上
从之。朝臣受伪命者众，肃请分三等定罪。上以肃在
围城中，知其姓名，令具奏。肃言：“叛臣之上者，其恶有
五：诸侍从而为执政者，王时雍、徐秉哲、吴幵、吕好问、
莫俦、李回是也；诸庶”官及宫观而起为侍从者，胡思、
朱宗、周懿文、卢襄、李擢、范宗尹是也；撰劝进文与赦
书者，颜博文、王绍是也。朝臣之为事务官者，私结十
友，讲《册立邦昌之仪》者是也。因张邦昌改名者，何昌
言改为善言，其弟昌辰改为知辰是也；乞寘之岭外。
所谓叛臣之次者，其恶有三：诸执政、侍从、台谏称臣
于伪“庭，执政，冯澥、曹辅是也，侍从者已行遣，独李会
尚为中书舍人。台谏中有为金人根括而被杖，一以
病得免者，其馀无不在《伪楚》之庭。以庶官而升擢者，
不可胜数。乞委留守司按籍考之，则无有遗者。愿为
奉使者，黎确、李健、陈戬是也，乞于远小处编管。若夫
庶官任位，供职不废者，但苟禄而已。乞赦其罪而录
其名，不复用为台谏、侍从。”上以为然。耿南仲得祠禄
归。其子延禧为郡守，肃劾：“南仲父子同恶，沮渡河之
战，遏勤王之兵，今日割三镇，明日截两河。及陛下欲
进援京城，又为南仲父子所沮。误国如此，乞正典刑。”
南仲尝荐肃于钦宗，肃言之不恤，上嘉其直，赐五品
服。范讷留守东京，肃言：“讷出师两河，望风先遁。今语
人曰：‘留守之说有四，战、守、降、走而已。战无卒，守无粮，
不降则走。且汉得人杰，乃守关中，奔军之将，岂宜与
此’？”讷遂罢。内侍陈良弼肩舆至横门外，开封买入内
女童，肃连章论之。时官吏多托故而去，肃建议削其
仕版，而取其禄以给禁卫。若夫先假指挥径徙江湖
者，乞追付“有司，以正其罪。”因入对言：“外裔之巧在文
书简，简故速；中国之患在文书烦，烦故迟。”上曰：“正此
讨论，故并三省尽依祖宗法。及建局讨论祖宗官制，
两月不见施行。”肃言：“太祖、太宗之时，法严而令速，事
简而官清，未尝旁搜曲引，以稽赏罚，故能以十万精
兵混一六合。自时厥后，群臣无可议者，今日献一策，
明日献一言，烦冗琐碎，惟恐不备，此文书所以益烦，
而政事所以益缓也。今兵戈未息，岂可揖逊进退，尚
循无事之时？欲乞限以旬日，期于必至，庶几法严事
简，赏罚之权，不至濡滞。”肃在谏垣，遇事感激，不三月，
凡抗二十疏，言皆切至，上多采纳。会李纲罢，肃奏曰：
“纲学虽正而术疏，谋虽深而机”浅，固不足以副圣意。
惟陛下尝顾臣曰：“李纲真以身徇国者。”今日罢之，而
责词甚严，此臣所以有疑也。且两河百姓无所适从，
纲措置不一月间，民兵稍集。今纲既去，两河之民将
如何哉？伪楚之臣纷纷在朝，李纲先乞逐逆臣邦昌，
然后叛党稍能正罪。今纲既去，叛臣将如何哉？叛臣
在朝，政事乖矣，“两河无兵，外裔骄矣，李纲于此亦不
可谓无一日之长。”执政怒，送肃吏部，罢归家居。绍兴
二年，避寇福唐，以疾卒。